Γνωμοδότηση για την πρόταση κανονισμού (ΕΟΚ) του Συμβουλίου περί θεσπίσεως των όρων και κανόνων που εφαρμόζονται κατά την έγκριση ορισμένων μονάδων παραγωγής του τομέα των ζωοτροφών και που τροποποιεί τις οδηγίες 70/524/ΕΟΚ και 74/63/ΕΟΚ (94/C 148/06)

Στις 20 Δεκεμβρίου 1993, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 3 Μαρτίου 1994 με βάση την εισηγητική έκθεση του κ. Gardner.

Η Οικονομική και Κοινωνική Επιτροπή κατά την 314η σύνοδο ολομέλειας (συνεδρίαση της 23ης Μαρτίου), υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η υπάρχουσα κοινοτική νομοθεσία για τις πρόσθετες ύλες και τις ανεπιθύμητες ουσίες θέτει περιορισμούς στη χρήση και τη μεταχείρισή τους. Βάσει της πείρας που έχει αποκτηθεί και στο πλαίσιο της λειτουργίας της Ενιαίας Αγοράς, προτείνεται η επέκταση της εν λόγω νομοθεσίας.

1.2. Σχεδόν όλη αυτή η νομοθεσία, ωστόσο, είναι υπό μορφή οδηγιών, ενώ η παρούσα πρόταση είναι πρόταση κανονισμού.

2. Γενικές παρατηρήσεις

2.1. Η ΟΚΕ επικροτεί την πρόθεση της Επιτροπής που διευκρινίζεται στην τρίτη αιτιολογική σκέψη, «να αποφευχθούν διαστρεβλώσεις του ανταγωνισμού που οφείλονται σε διαφορετικές ερμηνείες και εφαρμογές στα κράτη μέλη των ήδη υφιστάμενων όρων έγκρισης και να προβλεφθούν, συνεπώς, οι αρνητικές επιπτώσεις στη δημόσια υγεία και στο περιβάλλον, όσον αφορά τους κινδύνους από τη χρησιμοποίηση ορισμένων προσθετικών».

2.2. Σε τελική ανάλυση, η ΟΚΕ δέχεται ότι η κοινοτική νομοθεσία είναι ευκταία και επομένως εγκρίνει την πρόταση, υπό την επιφύλαξη των κατωτέρω παρατηρήσεων.

2.3. Υπάρχουν αμφιβολίες για το αν το κατάλληλο μέσο είναι κανονισμός και όχι οδηγία. Συχνά οι κανονισμοί έχουν το πλεονέκτημα ότι μπορούν να εφαρμοσθούν άμεσα. Σ'αυτήν την περίπτωση, ωστόσο, πάρα πολλά σημεία χρειάζονται περαιτέρω διευκρίνηση, προτού μπορέσουν να εφαρμοσθούν στο εθνικό δίκαιο (βλ. 3.9.2 και 3.9.3).

2.4. Τα μέτρα που προβλέπει η πρόταση αναφορικά με τις μονάδες παραγωγής σύνθετων ζωοτροφών σε γεωργικές εκμεταλλεύσεις είναι υπερβολικά πολύπλοκα και, δεδομένου του μεγάλου αριθμού παρόμοιων μονάδων σε όλα τα κράτη μέλη, η τήρησή τους δεν είναι εφικτή. Συνεπώς, η Επιτροπή καλείται να απλουστεύσει τις προτάσεις της σχετικά με την παραγωγή σύνθετων ζωοτροφών.

3. Ειδικές παρατηρήσεις

3.1. Τρίτη αιτιολογική σκέψη

3.1.1. Χρειάζεται να συμπληρωθεί ως εξής:

«... όσον αφορά τους κινδύνους από την πλημμελή χρησιμοποίηση ορισμένων προσθετικών.»

3.2. Πέμπτη αιτιολογική σκέψη

3.2.1. Για να διασαφηνιστεί η μνεία «άλλων ατόμων» στην τέταρτη σειρά, η ΟΚΕ προτείνει να τροποποιηθεί η αιτιολογική σκέψη ως εξής:

«...καθώς και στην εγγραφή άλλων ατόμων, π.χ. των μεσαζόντων, σε επίσημο μητρώο.»

3.3. Όγδοη αιτιολογική σκέψη

3.3.1. Ένας από τους βασικούς στόχους της πρότασης είναι να διασφαλισθεί ότι όλες οι μονάδες παραγωγής αντιμετωπίζονται με παρόμοιο τρόπο. Για να διευκολυνθεί αυτό, η αιτιολογική σκέψη πρέπει να συμπληρωθεί με την εξής προσθήκη:

«...προκειμένου να διασφαλισθεί η ομοιόμορφη αντιμετώπιση όλων των μονάδων παραγωγής.»

3.4. Άρθρο 2

3.4.1. Το άρθρο αυτό προσδιορίζει την ημερομηνία από την οποία οι μονάδες παραγωγής θα υποβάλουν αίτηση εγγραφής σε επίσημο μητρώο. Δεν αναφέρεται καθόλου στην ημερομηνία μέχρι την οποία τα κράτη μέλη θα έχουν ολοκληρώσει τη διεργασία της έγκρισής τους. Προκειμένου να διασφαλισθεί η ίση αντιμετώπιση των μονάδων παραγωγής σε όλα τα κράτη μέλη, το άρθρο πρέπει να συμπληρωθεί με τα εξής:

«Τα κράτη μέλη θα ολοκληρώσουν τη διεργασία έγκρισης εντός ενός έτους από αυτήν την ημερομηνία.»

3.5. Άρθρο 4

3.5.1. Το άρθρο αυτό είναι δυσνόητο. Φαίνεται ότι αναφέρεται στις μονάδες παραγωγής που παρασκευάζουν σύνθετα είδη διατροφής για να ταΐζουν τα ζώα που έχουν στις εγκαταστάσεις τους, όπως π.χ. κάνουν οι κτηνοτρόφοι. Επιπλέον, η λέξη «προϊόντα» στην τρίτη σειρά δεν ορίζεται στην Πρόταση και χρειάζεται διευκρίνηση. Επίσης, για να είναι οι όροι ομοιόμορφοι, οι λέξεις «μπορούν να υποβάλουν αίτηση έγκρισης» πρέπει να αντικατασταθούν από: «πρέπει να υποβάλουν αίτηση έγκρισης».

3.6. Άρθρο 6

3.6.1. Το άρθρο 6, παράγραφος 1 απαιτεί από τα κράτη μέλη να βεβαιώνονται ότι πληρούνται οι προϋποθέσεις που ορίζει η Πρόταση, πριν ενταχθεί μία μονάδα παραγωγής στο επίσημο μητρώο.

3.6.2. Το άρθρο 6, παράγραφος 2 αναφέρεται στην ενημέρωση του επίσημου μητρώου, αλλά σιωπά σχετικά με την αναγκαιότητα να βεβαιώνονται τα κράτη μέλη ότι πληρούνται οι προϋποθέσεις της Πρότασης πριν γίνει μια αλλαγή στην καταχωρούμενη δραστηριότητα. Για να εξασφαλισθεί η ομοιόμορφη αντιμετώπιση όλων των μονάδων παραγωγής, η ΟΚΕ συνιστά να συμπληρωθεί το άρθρο 6, παράγραφος 2 με την προσθήκη της ακόλουθης πρότασης:

«Πριν από οποιαδήποτε αλλαγή σε μια εγγραφή στο επίσημο μητρώο, τα κράτη μέλη θα βεβαιώνονται ότι πληρούνται οι προϋποθέσεις που ορίζονται στο Παράρτημα.»

3.7. Άρθρο 11

3.7.1. Το άρθρο αυτό καλύπτει τη διαδικασία διαβούλευσης που θα ακολουθείται για την εφαρμογή ή τη διεύρυνση διάφορων άρθρων αυτής της Πρότασης. Η ΟΚΕ έχει επιφυλάξεις ως προς την υιοθέτηση μιας καθαρά συμβουλευτικής διαδικασίας. Είναι οι ίδιες με αυτές που εκτίθενται στη γνωμοδότηση για μια άλλη Πρόταση, όπου η ΟΚΕ ανέφερε ότι σε τέτοιες περιπτώσεις «θεωρεί απαραίτητη τη συνέχιση [μιας] διαδικασίας λήψης απόφασης από το Συμβούλιο ή τουλάχιστον της ισχύουσας για όλες τις άλλες κτηνιατρικές ρυθμίσεις διαδικασία, όπου λαμβάνεται απόφαση με ειδική πλειοψηφία από τη Μόνιμη Κτηνιατρική Επιτροπή» (1).

3.8. Άρθρο 12

3.8.1. Το άρθρο αυτό αντικαθιστά το άρθρο 13, παράγραφος 1, της οδηγίας 70/524/ΕΟΚ. Έτσι, θα έπρεπε να ισχύει μόνο για τα προσθετικά υψηλής τεχνολογίας. Ωστόσο, έτσι όπως είναι γραμμένο, καλύπτει και έναν αριθμό γενικότερων κατηγοριών ουσιών. Καλύπτει, συγκεκριμένα, βιταμίνες και μεταλλικά άλατα, σχεδόν κανένα από τα οποία δεν αποτελεί κίνδυνο υπό τις συνήθεις συνθήκες κατανάλωσης.

3.8.2. Πρέπει, συνεπώς, να τροποποιηθεί, ώστε να καλύπτει μόνο εκείνες τις βιταμίνες και τα μεταλλικά άλατα για τα οποία η Μόνιμη Επιτροπή για τις Ζωοτροφές επιβάλλει ποσοτικό περιορισμό της κατανάλωσης.

3.8.3. Επίσης, για να διατηρηθούν οι υπάρχουσες οδοί διανομής των βιταμινών και των μεταλλικών αλάτων, πρέπει να τροποποιηθεί και η παράγραφος 2 του άρθρου 13 της οδηγίας 70/524/ΕΟΚ. Αυτό μπορεί να γίνει προσθέτοντας στο άρθρο 13, παράγραφος 2 τα εξής:

«Η παράγραφος αυτή δεν ισχύει για τις βιταμίνες και τα μεταλλικά άλατα.»

3.9. Παράρτημα

3.9.1. Το παράρτημα χωρίζεται σε τρία κεφάλαια, καθένα από τα οποία απαριθμεί τους όρους που πρέπει να πληρούν οι μονάδες παρασκευής για να λάβουν την έγκριση. Σε μερικές παραγράφους οι όροι είναι ακριβείς, σε άλλες είναι γενικές δηλώσεις, οι οποίες είναι ανακριβείς και θα χρειαστούν διευκρίνηση, για «να εξασφαλισθεί νομική σαφήνεια και να βελτιωθεί η διαφάνεια» (τρίτη παράγραφος της αιτιολογικής έκθεσης) και να επιβληθούν μόνο εκείνοι οι όροι που μπορούν να ερμηνευθούν και να εφαρμοσθούν χωρίς ασάφεια.

3.9.2. Λόγου χάριν, παίρνοντας το Κεφάλαιο Ι ως παράδειγμα, οι όροι που αφορούν τα ακόλουθα παραδείγματα ανακριβών απαιτήσεων πρέπει να καταργηθούν ή να ξαναγραφούν, ώστε να αρθεί κάθε ασάφεια.

1. σειρά 10: κατάλληλη και τακτή επιβεβαίωση

2. σειρές 1 και 2: απαραίτητη γνώση και εμπειρία

3. σειρά 4: πρόσωπο ειδικευμένο

3. σειρά 8: να αξιολογούνται τακτικά

4. σειρά 4: ειδικευμένο πρόσωπο

5. σειρές 4 και 5: εγκεκριμένα πρόσωπα, κλπ.

3.9.3. Αν η πράξη αυτή παραμείνει κανονισμός, τα ανωτέρω και πολλά ακόμη χρειάζεται να διευκρινισθούν σε λειτουργικό επίπεδο κατά τη ρύθμιση των «πρακτικών λεπτομερειών» που απαιτούνται από το άρθρο 9 με τη διαδικασία του άρθρου 11.

3.9.4. Όπως είναι γραμμένα αυτή τη στιγμή, τα μέτρα δεν μπορούν να εφαρμοσθούν άμεσα και θα πρέπει να διευκρινισθούν από το εθνικό δίκαιο. Για πρακτικούς λόγους, λοιπόν, η πρόταση αυτή πρέπει να αλλάξει σε πρόταση οδηγίας, πράγμα που συμφωνεί με τα άλλα παρόμοια μέτρα για τη ζωϊκή διατροφή.

3.10. Παράρτημα Κεφάλαιο ΙΙ - Όρος 6.2

3.10.1. Ο παρασκευαστής ενός προμείγματος ενδέχεται να μην ενεργεί πάντοτε επί παραγγελία όταν το παρασκευάζει. Σε πολλές περιπτώσεις, ενδέχεται να παρασκευάζεται ένα τυποποιημένο πρόμειγμα για απόθεμα. Δεδομένης αυτής της κατάστασης, η αναφορά στη σειρά 7 σε εκείνους «για τους οποίους προορίζονται τα προμείγματα» είναι άστοχη. Η ΟΚΕ θα συνιστούσε να αλλάξουν οι δύο τελευταίες σειρές αυτού του όρου ως εξής:

«στους οποίους πωλούνται οι πρώτες ύλες και/ή τα προμείγματα με την ένδειξη της φύσης και της ποσότητας του προμείγματος που έχει διανεμηθεί».

3.11. Παράρτημα Κεφάλαιο ΙΙΙ, Α 6.2 και Β 6.2

3.11.1. Αντί «Εμπορικό Μητρώο», η επικεφαλίδα πρέπει να γίνει: «Μητρώα».

3.12. Παράρτημα Κεφάλαιο ΙΙΙ, Α 7

3.12.1. Να αλλάξει η επικεφαλίδα και να γίνει:

«Μη συμμόρφωση και απόσυρση προϊόντων».

3.12.2. Μετά την πρώτη πρόταση, να προστεθούν επίσης τα εξής:

«Όταν τα προϊόντα έχουν φθάσει ήδη στο αγρόκτημα, ενδέχεται να υπάρχουν υγειονομικοί λόγοι που δεν είναι κατάλληλα για επιστροφή στη μονάδα παραγωγής. Σε τέτοιες περιπτώσεις, πρέπει να βρεθεί λύση μεταξύ πωλητή και αγοραστή, αν είναι απαραίτητο με συμβουλή της αρμόδιας αρχής.»

Βρυξέλλες, 23 Μαρτίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 34 της 2. 2. 1994, σ. 23.